**Dôvodová správa**

**Polopodzemné kontajneroviská**

Mestská časť Košice–Sídlisko KVP sa pod súčasným vedením snaží presadiť do života všetky aktivity, smerujúce ku skvalitňovaniu životného prostredia. Jednou z nich je aj problematika stojísk pre kontajnery, ktorých súčasná podoba predstavuje ľahký prístup neprispôsobivých občanov k odpadu a neuzavreté kontajnery pri veternom počasí spôsobujú rozptyl odpadu na veľké vzdialenosti. Na základe skúseností z iných miest a obcí a po konzultácii s firmou KOSIT by pre naše sídlisko bolo najvhodnejšou a najekonomickejšou formou budovanie tzv. „polopodzemných kontajnerovísk“ viď príloha PPK), ktoré majú oproti súčasným 1100 litrovým kontajnerom nasledovné výhody:

* zaberajú o 66% menšiu plochu v porovnaní s rovnakým objemom súčasných nádob
* sú konštruované tak, že 60% nádoby sa nachádza pod zemou
* kapacita nádob môže byť až 5 x väčšia ako súčasné nádoby
* frekvencia vývozu môže byť až o 83% nižšia ako v súčasnej dobe
* obmedzujú riziko možnosti nežiadúceho vyberania komunálneho a triedeného odpadu z nádob a tým aj vzniku neporiadku okolo kontajnerovísk.

Vzhľadom ku skutočnosti, že odpadové hospodárstvo je v plnej kompetencii mesta Košice, ktoré ju aplikuje prostredníctvom firmy KOSIT, vedenie mestskej časti v roku 2019 vstúpilo do rokovania ohľadom možností skvalitnenia stojísk pre kontajnery so zástupcami KOSITu. Na základe týchto rokovaní sme sa dohodli na spolupráci, kde naša mestská časť vytypovala 25 lokalít pre vybudovanie polopodzemných kontajnerovísk (viď príloha - mapa). Pri výbere konkrétnych lokalít sme prihliadali najmä na:

- existenciu podzemných inžinierskych sietí

- kapacitu súčasných kontajnerov

- vzdialenosť od dotknutých bytových domov

- dostupnosť mechanizmov na ich vyprázdňovanie.

Firma KOSIT začala s prípravou projektovej dokumentácie a v súčasnej dobe úzko spolupracujeme na príprave a realizácii administratívneho procesu pre získanie potrebných povolení tak, aby sa v jarných mesiacoch 2021 mohli začať práce na výstavbe prvých polopodzemných kontajnerovísk na našom území. Podľa predbežných informácií sa v roku 2021 počíta s vybudovaním 10 stojísk (viď príloha – MČ KVP 1. etapa).

Predpokladom úspešnosti našej snahy je však podpísanie dodatku ku zmluve medzi firmou KOSIT a Mestom Košice, kde majú byť zadefinované podmienky výstavby polopodzemných kontajnerovísk na území mesta Košice.

Spracovali:

Ing. Monika Šalatová

Ing. Jaromil Čop

oddelenie výstavby a majetku